คปภ.เชื่อเบี้ยทะลุ6.6แสนล.
ปีนี้เติบโต 16% ประกันรถยนต์ยังนำยกระดับบริการอีเคลมดูแลลูกค้า
8 มี.ค. 2556

ปีนี้เติบโต 16% ประกันรถยนต์ยังนำยกระดับบริการอีเคลมดูแลลูกค้า
คปภ.คาดธุรกิจประกันปีนี้ฟันเบี้ย 6.6 แสนล้าน โต 16% 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. คาดว่าธุรกิจประกันภัยในปีนี้ยังคงเติบโตต่อเนื่อง โดยคาดว่ามีเบี้ยประกันภัยรับ 6.6 แสนล้านบาท เติบโต 16% แบ่งเป็นเบี้ยประกันชีวิต 4.49 แสนล้านบาท เติบโต 18% และเบี้ยประกันวินาศภัย 2.11 แสนล้านบาท เติบโต 15% โดยมีสัดส่วนเบี้ยประกันภัยต่อผลิตภัณฑ์มวลรวมภายในประเทศอยู่ที่ 5.3%
ทั้งนี้ เนื่องจากธุรกิจประกันภัยรถยนต์มีสัดส่วนเบี้ยประกันคิดเป็น 60% ของเบี้ยรับรวม จึงมีโครงการส่งเสริมระบบการจ่ายค่ารักษาพยาบาลตามพระราชบัญญัติคุ้มครองผู้ประสบภัยจากรถ พ.ศ. 2535 (พ.ร.บ.) อัตโนมัติ หรืออีเคลม ที่สถานพยาบาลจะแจ้งอาการผู้ประสบภัยไปยังบริษัทประกันภัยที่รับประกันโดยตรง เพื่อให้รับรู้และทำการตรวจสอบค่ารักษาพยาบาลอย่างรวดเร็ว
“ขณะนี้มี 15 บริษัทแล้วที่เข้าระบบบริการสินไหมอัตโนมัติ ซึ่งเรากำลังเปิดรับสมัครบริษัทเข้าร่วมโครงการจนถึงวันที่ 29 มี.ค. มีบริษัทสมัครเพิ่มเติมเข้ามาอีก17 บริษัท จะทำให้ประชาชนได้รับบริการที่รวดเร็วโดยไม่ต้องสำรองจ่าย และบริษัทประกันก็มีมาตรฐานการจ่ายค่าสินไหมทดแทนที่สูงขึ้น” นายประเวช กล่าว